**Pauliaus Širvio 95-ojo gimtadienio aidas Rokiškio krašte**

Daiva Vilkickienė,

Rokiškio rajono savivaldybės

Juozo Keliuočio viešosios bibliotekos direktorės pavaduotoja

Prieš 95-erius metus, rugsėjo pradžioje, Padustėlyje (Zarasų rajonas) gimė Paulius Širvys, galbūt vienintelis sovietmečio poetas, virtęs legenda, ataidinčia į šias dienas.

Legendinis poetas Rokiškio kraštui taip pat savas: Aleksandravėlei, kur jis lankė pradžios mokyklą ir kur stovi masyvi ąžuolinė Pauliaus Širvio skulptūra (skulptorius Ipolitas Užkurnys, restauratorius – medžio drožėjas Vidmantas Zakarka); Degučiams, kur yra jo tėviškė su 95-erių berželių alėja, kur rymo unikalios senosios kaimo kapinaitės, kuriose ilsisi poeto tėvai ir dėdė. Salų miesteliui, kur Paulius Širvys mokėsi Salų dvare įsikūrusioje žemės ūkio mokykloje ir kur pasireiškė jo literatūrinis talentas bei buvo įvertinti pirmieji kūrybiniai bandymai. Pandėlio ir Rokiškio miestams, kur poetas dirbo rajoninių laikraščių redakcijose. Meilės dainiumi vadintas poetas savas visai Lietuvai savo paprastumu genialiais eilėraščiais, dar ir šiandien tebeskambančiais dainomis.

Rokiškio krašte dar yra žmonių, bendravusių su poetu ir tų, kurie girdėję pasakojimus apie Paulių Širvį. Pasak Aleksandravėlės bibliotekininkės Almos Mekšėnienės, „kaime gyvena tolimas poeto giminaitis Bronius Krasauskas. Jo mama – Pauliaus Širvio pusseserė. Poetas atvažiuodavęs pas juos į svečius. Broniaus Krasausko žmona Rimutė Krasauskienė puikiai prisimena, kaip pas juos, kada gyveno Lovelkojų kaime, atvykdavo Paulius ir jie kartu, po beržu, augusiu prie Krasauskų namų, gerdavo arbatą, šnekėdavosi, na ir aišku, stipresnio „padarydavo“. Prisimena jie ir Pauliaus sutiktuves, kaip „bromą“ (vestuvinė apeiga) prie Lovelkojų upelės statė“. Autentiškų atsiminimų nemažai surinkta bibliotekininkės rengtos ekspedicijos metu ir yra saugoma Aleksandravėlės kaimo bibliotekoje.

Rokiškio krašte nepaminėtas Pauliaus Širvio 95-metis būtų buvusi nesuprasta ir nedovanotina klaida. Juolab, kad rajone jau kelinti metai iš eilės jo tėviškėje vyksta tradiciniai renginiai. Čia, Degučiuose, kur paskutinį kartą 1978 metų rugpjūčio mėnesį, per pačią rugiapjūtę, lankėsi pats poetas, kur dar ir šiandien gyvena Veronika Širvytė-Viršylienė (Paulius Širvys – Verutės tėčio pusbrolis), mielai leidžianti savo laukuose statyti mašinas, kuriomis atvažiuojama į renginius, skirtus Pauliui Širviui.

Nors seniai Degučiuose nebėra poeto tėvų sodybos (kaime jų iš viso telikę trys gyvenamos, viena kurių – minėtos Veronikos Viršylienės), bet poetas kasmet sugrįžta čia su poezija, dainomis, prisiminimais. Čia prieš 30 metų atidengtas paminklinis akmuo su skulptoriaus Vlado Žuklio sukurtu poeto bareljefu. Čia 2010 metais, minint poeto 90-ąsias gimimo metines, bibliotekininkė Alma Mekšėnienė inicijavo ,,90 berželių“ akciją: kelią į poeto tėviškę paženklino rėmėjų (Leonardas Šablinskas, Kęstutis Grigalavičius, Andrius Krasauskas, Valentinos Bagdonienės šeimyna, Alfredas Pučinskas ir kt.) lėšomis pagamintos nuorodos. Sodinant berželius talkino visi kuo galėjo – žemę paruošė Jonas Vaičiulėnas, 90 berželių sodinukais pasirūpino Albinas Urbonas ir Rokiškio miškų urėdijos urėdas Rimantas Kapušinskas – ir gausus būrys aleksandravėliečių bei svečių saulėtą spalio popietę pasodino dviejų eilių 90-ies Beržų alėją.

Visą straipsnį skaitykite žurnale.